চীন থেকে আরও আসছে ১৭১ শিক্ষার্থী | Mohona TV Ltd.
চীন থেকে আরও আসছে ১৭১ শিক্ষার্থী
03,Feb-20
করোনা ভাইরাস মোকাবিলায় প্রয়োজনীয় ব্যবস্থা নেয়ার নির্দেশনা দিয়েছেন প্রধানমন্ত্রী শেখ হাসিনা। মন্ত্রিসভার নিয়মিত বৈঠকের পর নিজ কার্যালয়ে মন্ত্রী ও কর্মকর্তাদের সঙ্গে আলাদা সভা করেন প্রধানমন্ত্রী। সেখানে তিনি নির্দেশনা দেন, চীনের উহানে থাকা আরও ১৭১ শিক্ষার্থীকে শিগগিরই ফেরত আনার।
তেজগাঁওয়ে প্রধানমন্ত্রীর কার্যালয়ে মন্ত্রিপরিষদের নিয়মিত বৈঠক অনুষ্ঠিত হয়। প্রধানমন্ত্রী শেখ হাসিনার সভাপতিত্বে সভায়, কোম্পানি সংশোধন আইন ২০২০-এর খসড়ার নীতিগত অনুমোদন দেয়া হয়। এছাড়া ডেজিগনেটেড রেফারেন্স ইনস্টিটিউট ফর কেমিক্যাল মেজারমেন্টস, বাংলাদেশ আইন ২০২০-এর খসড়ার নীতিগত অনুমোদন, জাতীয় তেল ও রাসায়নিক নিঃসরণ কনটিনজেন্সি পরিকল্পনা এর বাংলা ও ইংরেজি ভাষায় প্রণীত খসড়ার অনুমোদন দেয়া হয়।
বৈঠক শেষে সচিবালয়ে মন্ত্রিপরিষদ সচিব খন্দকার
আনোয়ারুল ইসলাম বিস্তারিত তুলে ধরেন। সাংবাদিকদের প্রশ্নের জবাবে সচিব বলেন, মন্ত্রিসভার বৈঠকে করোনাভাইরাস নিয়ে বিস্তারিত আলোচনা হয়। বাংলাদেশের যেসব প্রকল্পে উহানের শ্রমিক আছে, যারা এর মধ্যে উহান শহরে ফেরত গেছে, তাদের আর বাংলাদেশে আসতে দেয়া হবে না বলেও জানান মন্ত্রিপরিষদ সচিব।